Α.Ε. Χαλανδρίου

Η Αθλητική Ένωση Χαλανδρίου (Α.Ε.Χ.) είναι παλιός ποδοσφαιρικός σύλλογος της Αθήνας που εδρεύει στο ομώνυμο προάστιο, το Χαλάνδρι. Προήλθε από συγχώνευση δύο προπολεμικών ομάδων της περιοχής: του  Πανχαλανδριωτικού, με έτος ίδρυσης το 1934 που θεωρείται και έτος ίδρυσης της ΑΕΧ και της  Ολυμπιάδας Χαλανδρίου, με έτος ίδρυσης το 1939. Ο σύλλογος έχει χρώματα λευκό-πράσινο, όμως φορά και πρασινόμαυρα. Από το έτος ίδρυσής του ο σύλλογος ως έδρα χρησιμοποιεί το γήπεδο Νίκος Πέρκιζας (Δημοτικό Στάδιο Χαλανδρίου) χωρητικότητας 250 θεατών.
Τις δεκαετίες του ’50 και του ΄60 το Χαλάνδρι είχε δυνατή ομάδα και έφτασε ως τη Β΄ Εθνική. Επίσης, στις αρχές της δεκαετίας του ’80 έπαιξε στη Δ΄ Εθνική. Το 2010-11 ο σύλλογος αγωνίστηκε στη Β΄ κατηγορία της Ε.Π.Σ. Αθηνών. H AEX έχει και γυναικεία ομάδα ποδοσφαίρου, ενώ παλιότερα είχε και τμήμα χάντμπολ.
Οι φανατικοί οπαδοί της ομάδας εδρεύουν στην Θύρα 33 και το κίνημα έχει αρχίσει να έχει μαζεύει πολλούς οπαδούς από το 2019.

Ιστορικά στοιχεία

Στα πρωταθλήματα της Γ΄ κατηγορίας της ΕΠΣ Αθηνών 1931-32 ως 1933-34 μετείχε ο ποδοσφαιρικός σύλλογος Ένωσις Χαλανδρίου που αργότερα αδρανοποιήθηκε. Το 1934 στο καταπράσινο τότε προάστιο ιδρύθηκε ο ποδοσφαιρικός σύλλογος «Πανχαλανδριωτικός». Ως ιδρυτής αναφέρεται ο Ανδρέας Τσάκαλης. Το 1939 ιδρύθηκε η Ολυμπιάδα αλλά στα χρόνια της κατοχής οι δυο ομάδες ενοποιήθηκαν δημιουργώντας την «Ένωση Χαλανδρίου». Μεταπολεμικά εντάχθηκε στη Β΄ κατηγορία της Ε.Π.Σ. Αθηνών, όπου αγωνίστηκε ως τη σεζόν 1949-50 . Τη χρονιά αυτή ισοβάθμησε στην πρώτη θέση με το Α.Ο. Αιγάλεω αλλά ηττήθηκε 2-0 στον αγώνα κατάταξης και έχασε την άνοδο στην Α΄ ΕΠΣΑ. Όμως, εντάχθηκε στη νεοϊδρυθείσα Α2 κατηγορία, στην οποία αγωνίστηκε ως το 1956. Τα χρόνια αυτά στην ομάδα έπαιξαν μεταξύ άλλων οι: Καλφαμανώλης, Παπαδομαρκάκης, Θανασάς, Κατζούρης, Κοζαδίνος, Κακλής, Ματσαγκίνης, Μπούμης, Βλαβιανός, Σιδέρης, Σκορδάς, Κασάπογλου, Τσουκαντάς, Τσαλίκης, Σαρρής, Κωνσταντακόπουλος, Αλέφαντος, Τζαρέλλας.
Τη σεζόν 1956-57 η ΑΕΧ τερμάτισε 2η στη Β1 και ανέβηκε ξανά στην Α2, αφού επικράτησε στους αγώνες διαβάθμισης επί της Α.Ε. Ελευθερούπολης με 3-3, 2-0. Με την αναδιάρθρωση των κατηγοριών που έγινε το 1960-61 κατάφερε να ανεβεί στην Α1 κατηγορία και την επόμενη σεζόν, για πρώτη φορά στην ιστορία της, ανέβηκε στην Α΄ ΕΠΣΑ, όπου δεν κατάφερε να κρατηθεί. Το 1964 ανεβαίνει ξανά στην Α΄ κατηγορία ως δευτεραθλήτρια της Α1 και ξεκινά μια ανοδική πορεία που έφτασε ως τη Β΄ Εθνική.
Το  1964-65 κατέκτησε τον τίτλο της ΕΠΣΑ και, ταυτόχρονα, την άνοδο στη Β΄ Εθνική. Είχε δυο καλές σεζόν στη Β΄ Εθνική. Την πρώτη χρονιά τερμάτισε στην 7η θέση με 63 β., πολύ κοντά στους 67 β. του τρίτου Παναιτωλικού. Την επόμενη σεζόν 1966-67 δεν έπαιξε πρωταγωνιστικό ρόλο αλλά κινήθηκε στις μεσαίες θέσεις της βαθμολογίας και τερμάτισε 12η. Όμως, η επικράτηση της χούντας της 21ης Απριλίου επέφερε υποχρεωτικές αλλαγές στα πρωταθλήματα. Στη Β΄ Εθνική μείωσε τους ομίλους από τρεις σε δύο και επέβαλε συγχωνεύσεις και εκτεταμένους υποβιβασμούς. Επίσης, κατάργησε τη Γ΄ Εθνική. Ανάμεσα στα θύματα των αλλαγών αυτών ήταν και η Α.Ε.Χ., η οποία υποβιβάστηκε στην Α΄ Αθηνών.
Ακολούθησε μια δεκαετία παρακμής, που περιλάμβανε υποβιβασμούς στη Β΄ (1970 ως 1975) και στη Γ΄ ΕΠΣΑ (1975 ως 1977). Στη συνέχεια ξεκίνησε μια ανοδική πορεία, που το 1983 οδήγησε την ομάδα στην άνοδο στη Δ΄ Εθνική και στην κατάκτηση του Κυπέλλου της ΕΠΣΑ. Στη Δ΄ Εθνική παρέμεινε τρεις σεζόν και από το 1986 μετέχει στα πρωταθλήματα της ΕΠΣΑ. Δυο ακόμα αναλαμπές της ομάδας σημειώθηκαν το 1990 και το 2000, όταν έφτασε ως τον τελικό του Κυπέλλου ΕΠΣΑ, όπου ηττήθηκε.Κατέκτησε το Κύπελλο ΕΠΣΑ το 2016 με νίκη επι του Ηλυσιακού με 3-0.